Speelgoedgeweer-‘boewe’ in PTA vasgetrek | Maroela Media
Speelgoedgeweer-‘boewe’ in PTA vasgetrek
Twee mans is in hegtenis geneem nadat hulle ŉ diplomaat se vrou en ŉ bediende in Groenkloof, Pretoria, glo met ŉ speelgoedgeweer aangehou en die huis beroof het. Die verdagtes kan glo verbind word aan verskeie inbrake in en om Pretoria, het die polisie Donderdag gesê.
Lt.genl. Solomon Makgale, ŉ polisiewoordvoerder, het Donderdag gesê die twee mans het Dinsdag juwele, ŉ televisie, kameratoerusting, skootrekenaars en ander rekenaartoerusting gesteel, waarna hulle in die familie se Toyota Prado gevlug het. Die voertuig is later verlate in Brooklyn opgespoor.
Volgens Makgale is die eerste verdagte, ŉ 32-jarige man, kort daarna vasgetrek ná ŉ hoëspoedjaagtog in die noorde van Pretoria nadat hy ŉ Ford gesteel het. Inbraaktoerusting en ŉ balaklawa is in sy besit gevind.
“Die polisie het die man na sy huis in Amandasig vergesel waar die polisie beslag gelê het op ŉ televisie, videospeletjies, ŉ groot verskeidenheid juwele, ŉ kluis wat oopforseer is, ŉ Rolex-horlosie en verskeie ander horlosies, iPads, selfone en ŉ hoëtroustel,” het Makgale gesê.
Die man het die polisie na die tweede verdagte, ŉ 25-jarige man, gelei wat by ŉ karwasplek in Mamelodi aangekeer is. ŉ Speelgoedgeweer, wat glo tydens die rooftogte gebruik is, is in sy besit gevind.
Die mans moet binnekort in die hof verskyn.
Twee polisiemanne in Kaapstad doodgeskiet